钦定古今图书集成/明伦汇编/官常典/第106卷 > 《赠白马王彪》〈有序〉前人
## 钦定古今图书集成/明伦汇编/官常典/第106卷 > 《赠白马王彪》〈有序〉前人

黄初四年正月，白马王、任城王与余俱朝京师，会节气，到洛阳，任城王薨。至七月，与白马王还国。后有司以“二王归藩，道路宜异宿止，意每恨之。盖以大别在数日，是用自剖，与王辞焉” ，愤而成篇。

谒帝承明庐，逝将归旧疆。清晨发皇邑，日夕过首阳。
伊洛广且深，欲济川无梁。汎舟越洪涛，怨彼东路长。
顾瞻恋城阙，引领情内伤。

又

《太谷》何寥廓，山树郁苍苍。霖雨泥我涂，流潦浩纵横。
中逵绝无轨，改辙登高冈。修坂造云日，我马元以黄。

又

元黄犹能进，我思郁以纡。郁纡将何念，亲爱在离居。
本图相与偕，中更不克俱。鸱枭鸣衡轭，豺狼当路衢。
苍蝇间白黑，谗巧反亲疏。欲还绝无蹊，揽辔止踟蹰。

又

踟蹰亦何留，相思无终极。秋风发微凉，寒蝉鸣我侧。
原野何萧条，白日忽西匿。归鸟赴乔林，翩翩厉羽翼。
孤兽走索群，衔草不遑食。感物伤我怀，抚心长太息。

又

太息将何为，天命与我违。奈何念同生，一往形不归。
孤魂翔故域，灵柩寄京师。存者忽复过，亡殁身自衰。
人生处一世，去若朝露晞。年在桑榆间，影响不能追。
自顾非金石，咄唶令心悲。

又

心悲动我神，弃置莫复陈。丈夫志四海，万里犹比邻。
恩爱苟不亏，在远分日亲。何必同衾帱，然后展殷勤。
忧思成疾疹，无乃儿女仁。仓卒骨肉情，能不怀苦辛。

又

苦辛何虑思，天命信可疑。虚无求列仙，《松子》久吾欺。
变故在斯须，百年谁能持。离别永无会，执手将何时。
王其爱玉体，俱享黄发期。收泪即长路，援笔从此辞。